Document ID: 32000R2673

Κανονισμός (ΕΚ) αριθ. 2673/2000 της Επιτροπής
της 6ης Δεκεμβρίου 2000
για καθορισμό των λεπτομερειών εφαρμογής για τη δασμολογική ποσόστωση βοείου κρέατος που προβλέπεται από τον κανονισμό (ΕΚ) αριθ. 2475/2000 του Συμβουλίου για τη Δημοκρατία της Σλοβενίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, για την κοινή οργάνωση αγορών στον τομέα του βοείου κρέατος(1), και ιδίως το άρθρο 32 παράγραφος 1,
τον κανονισμό (ΕΚ) αριθ. 2475/2000 του Συμβουλίου, της 7ης Νοεμβρίου 2000, για τη θέσπιση ορισμένων παραχωρήσεων υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου ορισμένων γεωργικών παραχωρήσεων που προβλέπονται στην ευρωπαϊκή συμφωνία με τη Σλοβενία(2), και ιδίως το άρθρο 1, παράγραφος 3,
Εκτιμώντας τα ακόλουθα:
(1) Ο κανονισμός (ΕΚ) αριθ. 2475/2000 προβλέπει το άνοιγμα δασμολογικής ποσόστωσης με μειωμένο δασμό. Είναι ανάγκη να θεσπιστούν οι λεπτομέρειες εφαρμογής σε πολυετή βάση ανά δωδεκάμηνη περίοδο με αρχή την 1η Ιανουαρίου, στο εξής καλούμενη "έτος εισαγωγής". Για το σκοπό αυτό είναι σκόπιμο να τηρηθούν οι ετήσιες διατάξεις που είχαν ήδη χρησιμοποιηθεί κατά το παρελθόν στο πλαίσιο της ίδιας αυτής ποσόστωσης.
(2) Είναι σκόπιμο, για να διασφαλισθεί ο ομαλός ρυθμός εισαγωγών των καθορισθέντων ποσοτήτων, να κατανεμηθούν οι ποσότητες αυτές σε διαφορετικές χρονικές περιόδους.
(3) Πρέπει να προβλεφθεί η διαχείριση του εν λόγω καθεστώτος να πραγματοποιείται μέσω πιστοποιητικών εισαγωγής. Για το σκοπό αυτό, πρέπει να προβλεφθούν, ιδίως, οι λεπτομέρειες υποβολής των αιτήσεων, καθώς και τα στοιχεία που πρέπει να περιέχονται στις αιτήσεις και τα πιστοποιητικά, ενδεχομένως, με την παρέκκλιση ή τη συμπλήρωση ορισμένων διατάξεων του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(3), και του κανονισμού (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος και για την κατάργηση του κανονισμού (ΕΟΚ) αριθ. 2377/80(4), όπως τροποποιήθηκε τελευταία από τον κανονισμό (ΕΚ) αριθ. αριθ. 1659/2000(5). Πρέπει, εξάλλου, να προβλεφθεί ότι τα πιστοποιητικά εκδίδονται μετά από προθεσμία εξέτασης και, ενδεχομένως, μέσω εφαρμογής ενιαίου ποσοστού μείωσης.
(4) Δεδομένου ότι το εν λόγω καθεστώς εμπεριέχει τον κίνδυνο της κερδοσκοπίας στον τομέα του βοείου κρέατος, πρέπει να καθορισθούν οι ακριβείς όροι για την πρόσβαση των εμπορευομένων στο εν λόγω καθεστώς. Ο έλεγχος των κριτηρίων αυτών απαιτεί να υποβάλλεται η αίτηση στο κράτος μέλος στο οποίο ο εισαγωγέας είναι εγγεγραμμένος στο μητρώο του φόρου προστιθέμενης αξίας (ΦΠΑ).
(5) Τα μέτρα που προβλέπονται στον παρόντα κανονισμό είναι, σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Δύνανται να εισαχθούν σε πολυετή βάση για την περίοδο από 1ης Ιανουαρίου έως 31ης Δεκεμβρίου του ιδίου έτους, στο εξής καλούμενη "έτος εισαγωγής", προϊόντα που περιλαμβάνονται στο παράρτημα Ι καταγωγής Δημοκρατίας της Σλοβενίας, στο πλαίσιο δασμολογικής ποσόστωσης που προβλέπεται από τον κανονισμό (ΕΚ) αριθ. 2475/2000 σύμφωνα με τις διατάξεις του παρόντος κανονισμού.
2. Για την ποσόστωση αυτή, η οποία φέρει τον αύξοντα αριθ. 09.4082, η ετήσια ποσότητα των προϊόντων και ο προτιμησιακός δασμός αναφέρονται στο παράρτημα Ι για κάθε έτος εισαγωγής.
Άρθρο 2
1. Η ποσότητα που αναφέρεται στο άρθρο 1 κατανέμεται κατά τη διάρκεια του σχετικού έτους εισαγωγής ως εξής:
- 50 % κατά την περίοδο από 1ης Ιανουαρίου έως 30 Ιουνίου,
- 50 % κατά την περίοδο από 1ης Ιουλίου έως 31 Δεκεμβρίου.
2. Εάν, κατά τη διάρκεια του εν λόγω έτους εισαγωγής, η ποσότητα για την οποία υποβάλλονται αιτήσεις πιστοποιητικών εισαγωγής κατά την πρώτη περίοδο που καθορίζεται στην προηγούμενη παράγραφο είναι μικρότερη από τη διαθέσιμη ποσότητα, η υπόλοιπη ποσότητα προστίθεται στη διαθέσιμη ποσότητα για την επόμενη περίοδο.
Άρθρο 3
1. Για να επωφεληθεί από τα καθεστώτα που διέπουν την εισαγωγή:
α) ο αιτών πιστοποιητικό εισαγωγής πρέπει να είναι φυσικό ή νομικό πρόσωπο το οποίο, κατά τη στιγμή της υποβολής της αίτησης, πρέπει να αποδείξει στις αρμόδιες αρχές του ενδιαφερόμενου κράτους μέλους ότι άσκησε τουλάχιστον μία φορά κατά τη διάρκεια των 12 μηνών που προηγούνται του σχετικού έτους εισαγωγής, εμπορική δραστηριότητα στον τομέα του εμπορίου βοείου κρέατος με τρίτες χώρες και ότι είναι εγγεγραμμένος στο εθνικό μητρώο ΦΠΑ·
β) η αίτηση πιστοποιητικού μπορεί να υποβληθεί μόνο στο κράτος μέλος στο οποίο είναι εγγεγραμμένος ο αιτών·
γ) η αίτηση πιστοποιητικού πρέπει να αφορά ελάχιστη ποσότητα 15 τόνων σε βάρος προϊόντων, χωρίς να υπερβαίνει τη διαθέσιμη ποσότητα·
δ) η αίτηση πιστοποιητικού και το πιστοποιητικό φέρουν στο τετραγωνίδιο 8 την ένδειξη της χώρας καταγωγής· το πιστοποιητικό καθιστά υποχρεωτική την εισαγωγή από την αναγραφόμενη χώρα·
ε) η αίτηση πιστοποιητικού και το πιστοποιητικό φέρουν στο τετραγωνίδιο 20 τον αύξοντα αριθ. 09.4082 και μία τουλάχιστον από τις ακόλουθες ενδείξεις:
- Reglamento (CE) n° 2673/2000
- Forordning (EF) nr. 2673/2000
- Verordnung (EG) Nr. 2673/2000
- Κανονισμός (ΕΚ) αριθ. 2673/2000
- Regulation (EC) No 2673/2000
- Règlement (CE) n° 2673/2000
- Regolamento (CE) n. 2673/2000
- Verordening (EG) nr. 2673/2000
- Regulamento (CE) n.o 2673/2000
- Asetusken (EY) N:o 2673/2000
- Förordning (EG) nr 2673/2000.
2. Κατά παρέκκλιση από το άρθρο 5 του κανονισμού (ΕΚ) αριθ. 1445/95, η αίτηση πιστοποιητικού και το πιστοποιητικό φέρουν στο τετραγωνίδιο 16 έναν ή περισσότερους από τους κωδικούς ΣΟ που αναφέρονται στο παράρτημα Ι.
Άρθρο 4
1. Οι αιτήσεις πιστοποιητικών μπορούν να κατατεθούν κατά τη διάρκεια των 12 πρώτων ημερών κάθε περιόδου που αναφέρεται στο άρθρο 2 παράγραφος 1.
2. Μία και μόνο αίτηση μπορεί να υποβληθεί από τον ίδιο ενδιαφερόμενο για κάθε χρονική περίοδο. Σε περίπτωση υποβολής από τον ίδιο ενδιαφερόμενο περισσότερων αιτήσεων, όλες οι αιτήσεις απορρίπτονται.
3. Τα κράτη μέλη ανακοινώνουν στην Επιτροπή, το αργότερο την πέμπτη εργάσιμη ημέρα μετά τη λήξη της προθεσμίας των αιτήσεων, τις αιτήσεις που υποβλήθηκαν για τις διαθέσιμες ποσότητες. Η ανακοίνωση αυτή περιλαμβάνει τον κατάλογο των αιτούντων και τις αιτούμενες ποσότητες.
Όλες οι ανακοινώσεις, συμπεριλαμβανομένων και των ανακοινώσεων "μηδέν", πραγματοποιούνται με φαξ, και, στην περίπτωση κατάθεσης των αιτήσεων, χρησιμοποιείται το έντυπο που περιλαμβάνεται στο παράρτημα ΙΙ του παρόντος κανονισμού.
4. Η Επιτροπή αποφασίζει σε ποιό βαθμό μπορεί να δοθεί συνέχεια στις αιτήσεις πιστοποιητικών.
Εάν η ποσότητα για την οποία έχουν ζητηθεί πιστοποιητικά υπερβαίνει τη διαθέσιμη ποσότητα, η Επιτροπή καθορίζει ενιαίο ποσοστό μείωσης των αιτούμενων ποσοτήτων.
5. Με την επιφύλαξη της απόφασης αποδοχής των αιτήσεων από την Επιτροπή, τα πιστοποιητικά εκδίδονται το ταχύτερο δυνατόν.
Άρθρο 5
1. Με την επιφύλαξη των διατάξεων του παρόντος κανονισμού, εφαρμόζονται οι διατάξεις των κανονισμών (ΕΚ) αριθ. 1291/2000 και (ΕΚ) αριθ. 1445/95.
2. Κατά παρέκκλιση από το άρθρο 3 του κανονισμού (ΕΚ) αριθ. 1445/95, τα πιστοποιητικά εισαγωγής που θεσπίζονται σύμφωνα με τον παρόντα κανονισμό ισχύουν για περίοδο 180 ημερών από την ημερομηνία έκδοσής τους. Ωστόσο, κανένα πιστοποιητικό δεν ισχύει μετά την 31η Δεκεμβρίου, που έπεται της ημερομηνία έκδοσής του.
3. Τα πιστοποιητικά που έχουν εκδοθεί ισχύουν σε όλη την Κοινότητα.
Άρθρο 6
Τα προϊόντα τυγχάνουν των δασμών που αναφέρονται στο άρθρο 1 κατόπιν υποβολής πιστοποιητικού κυκλοφορίας EUR.1 το οποίο χορηγείται από τη χώρα εξαγωγής, σύμφωνα με τις διατάξεις του πρωτοκόλλου αριθ. 4 που έχει προσαρτηθεί στην ευρωπαϊκή συμφωνία, είτε δήλωσης που συντάσσεται από τον εξαγωγέα σύμφωνα με τις διατάξεις του εν λόγω πρωτοκόλλου.
Άρθρο 7
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Δεκεμβρίου 2000.

Labels: 3
17
18